XPG รูด 11% สะดุดรัฐจ่อห้าม “คริปโตฯ” ซื้อสินค้า โบรกฯมองกระทบตรง “ICO portal”
XPG รูด 11% โบรกฯมองภาครัฐจ่อห้าม “คริปโตฯ” ซื้อสินค้ากระทบตรง “ICO portal” อาจทำให้การออกโทเคนในตลาดมีอุปสรรค และผลกระทบโดยตรงกับบริษัทจดทะเบียนที่รับเหรียญชำระค่าสินค้าบริการ
26 ม.ค. 2565

ผู้สื่อข่าวรายงานว่าวันนี้ (26 ม.ค.2565) ราคาหุ้นบริษัท เอ็กซ์สปริง แคปปิตอล จำกัด (มหาชน) หรือ XPG ณ เวลา 12:26 น. อยู่ที่ระดับ 2.30 บาท ลบไป 0.28 บาท หรือลงไป 10.85% โดยทำจุดสูงสุดที่ 2.58 บาท และทำจุดต่ำสุดที่ 2.28 บาท ด้วยมูลค่าการซื้อขาย 418.47 ล้านบาท

บล.เอเซียพลัส ระบุว่า การที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และธนาคารแห่งประเทศไทย (ธปท.) แถลงด่วนวานนี้เพื่อปรามการใช้ Digital Asset (อาทิ Bitcoin, Etheruem ฯลฯ) เป็นสื่อกลางชำระสินค้าและบริการ หลังจากหารือร่วมกับกระทรวงการคลังถึงประโยชน์และความเสี่ยงของ Digital Asset และเห็นความจำเป็นในการกำกับดูแลและควบคุมในการนำ Digital Asset มาใช้เป็นสื่อกลางในการชำระค่าสินค้าและบริการ
สำหรับขั้นถัดไป ก.ล.ต. จะเปิด Public hearing จนถึง 8 ก.พ.2565 เพื่อให้กฎเกณฑ์ครอบคลุมมากที่สุด และจะออกประกาศ พ.ร.ก.สินทรัพย์ Digital ในเร็วๆนี้ หลังประกาศใช้จะให้เวลาผู้ประกอบการปรับปรุงเปลี่ยนแปลงภายใน 15 วัน หากพบยังมีการใช้แลกเปลี่ยนสินค้าและบริการจะมีลงโทษตามกฎหมาย
ทั้งนี้ ASP มองว่าประเด็นดังกล่าวเป็นผลจากช่วงที่ผ่านมากระแสบริษัทต่างๆในบริษัทจดทะเบียน และนอกตลาดเริ่มทำการตลาด และ ยอมรับให้ใช้ Digital Asset อาทิ Bitcoin Etheruem ในการชื้อสินค้าและบริการ โดยปัจจุบันบริษัทจดทะเบียนในไทยประกอบธุรกิจเกี่ยวข้อง Crypto currency คือ ICO portal, รับชำระค่าสินค้าบริการ, ลงทุนใน Crypto currency, ขุดเหรียญ Bitcoin Mining และ Exchange กระดานซื้อ-ขาย
โดยประเมินว่าการประกาศข้างต้นจะ Impact หรือสร้าง Sentiment ลบต่อ บริษัทจดทะเบียนที่ประกอบธุรกิจประเภทที่ 1 คือ ICO portal อาทิ KBANK, SCB, XPG, CGH ฯลฯ เนื่องจากอาจทำให้กระบวนการออกเหรียญ หรือ Token ในตลาดมีอุปสรรค ฯลฯ และผลกระทบโดยตรงกับบริษัทจดทะเบียนที่รับเหรียญชำระค่าสินค้าบริการ อาทิ กลุ่มอสังหาริมทรัพย์ อย่างเช่น SIRI, ANAN, ORI, MJD และกลุ่มสื่อ อาทิ MAJOR แต่คาดจะไม่กระทบกับกำไรของบริษัทจดทะเบียนเหล่านี้อย่างมีนัย เนื่องจากมีผู้บริโภคเป็นส่วนน้อยเท่านั้นที่ใช้เหรียญดิจิทัลในการซื้อขายสินค้าและบริการ
ส่วนบริษัทที่ประกอบธุรกิจ Digital Asset อื่นๆ อาทิ ลงทุนใน Crypto currency, ขุดเหรียญ Bitcoin Mining จะได้รับผลกระทบจำกัดมาก